Po tym zo běchu so koparjo Njebjelčanskeje SJ na druhu połseriju wokrjesneje ligi z prěnim treningom pod hołym njebjom hižo přihotowali, podachu so woni do kónctydźenskeho treningoweho lěhwa w lěsnym parku Grünheide pola Auerbacha we Vogtlandźe. 16 hrajerjow a třo přewodnicy nastajichu so na puć. Jich prěnje wubědźowanje bě bowling.
Za pjatk rano běše běh po lěsnym arealu postajeny a snědani přizamkny so dwójna treningowa jednotka na kumštnym trawniku. Popołdnju trenowachu we wulkej sportowej hali pod nawodom Njebjelčanskeje trenarskeje dwójki Detlef Panic/Handrij Krawčik a po krótkim wočerstwjenju dale pod hołym njebjom.
Dokelž bě so sněžiło, ale nic dosć wokoło treningoweho areala, rozsudźištaj trenarjej, sobotu sej dojěć do zymskosportoweho centruma Klingenthal/Mühlleiten. Z wupožčenymi sněhakami podachu so Njebjelčanscy koparjo do dźesaćkilometrowskeje lojpy hač k horje Aschberg. To bě dobra wotměna k ćělnemu napinanju a zdobom skrućenje cyle hinašich skupin myškow.
szl_Latn szl_Latn ces_Latn